รัฐบาลไทย-ข่าวทำเนียบรัฐบาล-ธอส. มอบของขวัญปีใหม่ 2565 ลูกค้าสินเชื่อบ้าน ส่งเสริมวินัยทางการเงิน ผ่อนดี 48 เดือน รับเงิน 500 บาท / 1,000 บาท ล่าสุดได้รับของขวัญแล้วกว่า 6.8 พันราย
วันพุธที่ 22 ธันวาคม 2564
ธอส. มอบของขวัญปีใหม่ 2565 ลูกค้าสินเชื่อบ้าน ส่งเสริมวินัยทางการเงิน ผ่อนดี 48 เดือน รับเงิน 500 บาท / 1,000 บาท ล่าสุดได้รับของขวัญแล้วกว่า 6.8 พันราย
ธอส. มอบของขวัญปีใหม่สําหรับลูกค้าสินเชื่อบ้านที่มีวินัยทางการเงินผ่อนชําระเงินงวดสินเชื่อบ้านสม่ําเสมอย้อนหลัง 48 เดือน (นับถึงงวดเดือนพฤศจิกายน 2564) โดยแบ่งลูกค้าเป็น 2 กลุ่ม
ธนาคารอาคารสงเคราะห์ (ธอส.) ขานรับข้อสั่งการพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบของขวัญปีใหม่สําหรับลูกค้าสินเชื่อบ้านที่มีวินัยทางการเงินผ่อนชําระเงินงวดสินเชื่อบ้านสม่ําเสมอย้อนหลัง 48 เดือน (นับถึงงวดเดือนพฤศจิกายน 2564) โดยแบ่งลูกค้าเป็น 2 กลุ่ม ประกอบด้วย กลุ่มที่ 1 ได้รับเงิน 1,000 บาท สําหรับลูกค้าที่มีคุณสมบัติและปฏิบัติได้ตามเงื่อนไข เช่น วงเงินกู้ทุกบัญชีภายใต้หลักประกันเดียวกันรวมไม่เกิน 2 ล้านบาท มีสถานะบัญชีปกติ ชําระเงินงวดผ่าน Application : GHB ALL ในงวดชําระเดือนพฤศจิกายน – งวดชําระเดือนธันวาคม 2564 และกลุ่มที่ 2 ได้รับเงิน 500 บาท สําหรับลูกค้าที่ไม่ได้รับสิทธิ์ในกลุ่มที่ 1 และมีสถานะบัญชีปกติ ชําระเงินงวดผ่าน Application : GHB ALL ในงวดชําระเดือนธันวาคม 2564 หรืองวดชําระเดือนมกราคม 2565 เริ่มโครงการตั้งแต่เดือนพฤศจิกายน 2564 ล่าสุดมีลูกค้าได้รับของขวัญแล้วกว่า 6,726 ราย คิดเป็นจํานวนเงิน 6,736,500 บาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีข้อสั่งการให้ทุกกระทรวงจัดเตรียมของขวัญปีใหม่ 2565 ให้กับประชาชนนั้น ธอส. ในฐานะสถาบันการเงินของรัฐ สังกัดกระทรวงการคลัง ที่มีพันธกิจ “ทําให้คนไทยมีบ้าน” จึงได้จัดทํา “โครงการของขวัญปีใหม่ 2565” สําหรับลูกค้าสินเชื่อบ้านของ ธอส.ที่มีวินัยในการผ่อนชําระย้อนหลังรวม 48 เดือน (นับถึงงวดเดือนพฤศจิกายน 2564) ชําระเงินงวดสม่ําเสมอและไม่น้อยกว่าเงินงวดที่ธนาคารกําหนดทุกเดือน โดย ธอส. ได้ประกาศเริ่มโครงการดังกล่าวตั้งแต่กลางเดือนพฤศจิกายน 2564 ซึ่งถือเป็นการส่งมอบความสุขให้กับประชาชนในช่วงเทศกาลปีใหม่ และส่งเสริมการมีวินัยทางการเงินในการผ่อนชําระเงินงวดสินเชื่อบ้านสําหรับลูกค้าธนาคาร โดยแบ่งของขวัญออกเป็น 2 กลุ่ม ดังนี้
กลุ่มที่ 1 ได้รับเงิน 1,000 บาท สําหรับลูกค้าที่มีคุณสมบัติ 1.วงเงินกู้ทุกบัญชีภายใต้หลักประกันเดียวกันไม่เกิน 2 ล้านบาท 2.มีสถานะบัญชีปกติ (ไม่เคยปรับโครงสร้างหนี้) 3.กรณีลูกค้ารายย่อย ต้องชําระเงินงวดผ่าน Application : GHB ALL ในงวดชําระเดือนพฤศจิกายน – งวดชําระเดือนธันวาคม 2564 และกรณีลูกค้าสวัสดิการ ให้หักเงินเดือนเพื่อผ่อนชําระผ่านหน่วยงานตามปกติ 4.ลูกค้ามี Application : GHB ALL หรือสมัครใช้งานใหม่ ที่ไม่มีบัญชีออมทรัพย์ ต้องเปิดบัญชีเงินฝากออมทรัพย์ สําหรับรับโอนเงินของขวัญปีใหม่จากธนาคาร
กลุ่มที่ 2 ได้รับเงิน 500 บาท สําหรับลูกค้าที่มีคุณสมบัติ 1.ต้องไม่ใช่ผู้ที่ได้รับสิทธิในกลุ่มที่ 1 (ที่ได้รับสิทธิ์เงิน 1,000 บาท) 2.มีสถานะบัญชีปกติ (ไม่เคยปรับโครงสร้างหนี้) 3.กรณีลูกค้ารายย่อย ต้องชําระเงินงวดผ่าน Application : GHB ALL ในงวดชําระเดือนธันวาคม 2564 หรืองวดชําระเดือนมกราคม 2565 และกรณีลูกค้าสวัสดิการ ให้หักเงินเดือนเพื่อผ่อนชําระผ่านหน่วยงานตามปกติ 4.ลูกค้าที่ไม่เคยมี Application : GHB ALL ให้สมัครใช้งาน GHB ALL และเปิดบัญชีเงินฝากออมทรัพย์ สําหรับรับโอนเงินของขวัญปีใหม่จากธนาคาร
ลูกค้าที่ปฏิบัติตามเงื่อนไขของโครงการที่ธนาคารกําหนด จะได้รับโอนเงินของขวัญปีใหม่เข้าบัญชีเงินฝากออมทรัพย์ ธอส. ที่ลูกค้าผูกบัญชีไว้กับ Application : GHB ALL เพื่อให้ลูกค้าสามารถนําเงินไปใช้จ่ายในด้านที่จําเป็นและสนับสนุนให้เกิดการหมุนเวียนทางเศรษฐกิจในช่วงปลายปี 2564 และต้นปี 2565 ต่อไป โดย ณ วันที่ 15 ธันวาคม 2564 ธนาคารโอนเงินของขวัญปีใหม่เข้าบัญชีลูกค้าแล้ว 6,726 ราย วงเงินรวม 6,736,500 บาท แบ่งเป็น ผู้ที่รับเงินโอน 1, 000 บาท จํานวน 6,717 ราย คิดเป็นวงเงิน 6,717,000 บาท และลูกค้าที่ได้รับเงินโอน 500 บาท จํานวน 39 ราย คิดเป็นวงเงิน 19,500 บาท
ทั้งนี้ ลูกค้าสามารถดาวน์โหลด Application : GHB ALL ได้ทั้งระบบ iOS, Android และ Huawei และนําบัตรประชาชนพร้อมสมุดบัญชีเงินฝาก หรือเลขที่บัญชีเงินกู้มาสมัครใช้งานได้ที่ ธอส.ทั่วประเทศ สอบถามรายละเอียดเพิ่มเติมได้ที่ ธนาคารอาคารสงเคราะห์ ทุกสาขาทั่วประเทศ หรือศูนย์ลูกค้าสัมพันธ์ (Call Center) โทร.0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์